Document ID: 32008D0203

SKLEP SVETA
z dne 28. februarja 2008
o izvajanju Uredbe (ES) št. 168/2007 v zvezi s sprejetjem večletnega okvira za Agencijo Evropske unije za temeljne pravice za obdobje 2007-2012
(2008/203/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 168/2007 z dne 15. februarja 2007 o ustanovitvi Agencije Evropske unije za temeljne pravice (1) in zlasti člena 5(1) te uredbe,
ob upoštevanju predloga Komisije,
ob upoštevanju mnenja Evropskega parlamenta,
ob upoštevanju naslednjega:
(1)
V skladu s ciljem s katerim je bila ustanovljena Agencija Evropske unije za temeljne pravice (v nadaljnjem besedilu „agencija“) in zaradi njenega pravilnega delovanja je treba določiti natančna tematska področja njenega delovanja v večletnem okviru, ki traja pet let, kot je določeno v členu 5(2) Uredbe (ES) št. 168/2007.
(2)
V okviru bi moralo biti eno od tematskih področij delovanja agencije boj proti rasizmu, ksenofobiji in s tem povezani nestrpnosti.
(3)
Okvir bi moral biti v skladu s prednostnimi nalogami Unije, pri čemer bi morale biti ustrezno upoštevane smernice, ki izhajajo iz resolucij Evropskega parlamenta in sklepov Sveta s področja temeljnih pravic.
(4)
V okviru bi morala biti ustrezno upoštevana finančna sredstva agencije in njene kadrovske zmožnosti; izvajal se bo le na področju uporabe zakonodaje Skupnosti.
(5)
Okvir bi moral obsegati določbe, katerih namen je zagotoviti komplementarnost z nalogami drugih organov, uradov in agencij Skupnosti ter Unije, in tudi s Svetom Evrope ter drugimi mednarodnimi organizacijami, ki se ukvarjajo s temeljnimi pravicami. Med agencijami in organi Skupnosti, ki jih večletni okvir najbolj zadeva, so Evropski inštitut za enakost spolov, ustanovljen z Uredbo (ES) št. 1922/2006 Evropskega parlamenta in Sveta z dne 20. decembra 2006 o ustanovitvi Evropskega inštituta za enakost spolov (2), evropski nadzornik za varstvo podatkov, ustanovljen z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3), ter evropski varuh človekovih pravic, zato bi bilo treba njihove cilje upoštevati.
(6)
Pri pripravi tega predloga se je Komisija na zasedanju 12. in 13. julija 2007 posvetovala z upravnim odborom Agencije za temeljne pravice, ki ji je pisne pripombe poslala 25. julija 2007.
(7)
V tem okviru so natančno določena tematska področja delovanja agencije, njene stalne naloge pa so določene v členu 4 Uredbe (ES) št. 168/2007 in denimo obsegajo povečanje ozaveščenosti javnosti o temeljnih pravicah in redno razširjanje informacij o delu agencije.
(8)
Agencija v skladu s členom 5(3) Uredbe (ES) št. 168/2007 na zahtevo Evropskega parlamenta, Sveta ali Komisije lahko deluje izven tematskih področij, določenih v večletnem okviru, če ji to omogočajo finančna sredstva in kadrovske zmožnosti -
SKLENIL:
Člen 1
Večletni okvir
1. Vzpostavi se večletni okvir za Agencijo Evropske unije za temeljne pravice (v nadaljnjem besedilu: agencija) za obdobje 2007-2012.
2. Agencija v skladu s členom 3 Uredbe (ES) št. 168/2007 izvaja naloge, opredeljene v členu 4(1) Uredbe (ES) št. 168/2007, in sicer v okviru tematskih področij, določenih v členu 2 tega sklepa.
Člen 2
Tematska področja
Tematska področja so naslednja:
(a)
rasizem, ksenofobija in s tem povezana nestrpnost;
(b)
diskriminacija zaradi spola, rase ali etničnega porekla, vere ali prepričanja, invalidnosti, starosti ali spolne usmerjenosti ter diskriminacija pripadnikov manjšin in vsaka kombinacija teh razlogov (večplastna diskriminacija);
(c)
povračilo škode žrtvam;
(d)
pravice otrok, vključno z zaščito otrok;
(e)
azil, priseljevanje in integracija migrantov;
(f)
vizumi in mejni nadzor;
(g)
participacija državljanov Unije pri demokratičnem delovanju Unije;
(h)
informacijska družba ter zlasti spoštovanje zasebnosti in zaščita osebnih podatkov;
(i)
dostopnost učinkovitega in neodvisnega sodstva.
Člen 3
Komplementarnost in sodelovanje z drugimi organi
1. Agencija pod pogoji za izvajanje okvira, določenimi v členih 7, 8 in 10 Uredbe (ES) št. 168/2007, zagotovi ustrezno sodelovanje in usklajevanje z ustreznimi organi, uradi in agencijami Skupnosti, državami članicami, mednarodnimi organizacijami in civilno družbo.
2. Agencija zlasti usklajuje svoje dejavnosti z dejavnostmi Sveta Evrope pod pogoji iz člena 9 Uredbe (ES) št. 168/2007 in v skladu s sporazumom, navedenim v navedenem členu.
3. Agencija obravnava vprašanja, povezana z diskriminacijo zaradi spola, le v okviru obravnave splošnih vprašanj o diskriminaciji iz člena 2(b), ob upoštevanju, da so splošni cilji Evropskega inštituta za enakost spolov, ustanovljenega z Uredbo (ES) št. 1922/2006, prispevati k uveljavljanju načela enakosti spolov, vključno z integracijo načela enakosti spolov v vse politike Skupnosti ter v s tem povezane nacionalne politike, in okrepiti boj proti diskriminaciji zaradi spola ter ozaveščati državljane EU glede enakosti spolov z zagotavljanjem tehnične pomoči institucijam Skupnosti, zlasti Komisiji in organom držav članic.
4. Agencija opravlja svoje naloge na področju vprašanj glede človekovih pravic, povezanih z informacijsko družbo, brez poseganja v pristojnosti evropskega nadzornika za varstvo podatkov, da se zagotovi spoštovanje temeljnih pravic in svoboščin fizičnih oseb, zlasti njihove pravice do zasebnosti, s strani institucij Skupnosti in organov v skladu z njihovimi odgovornostmi in pristojnostmi, določenimi v členih 46 in 47 Uredbe (ES) št. 45/2001.
V Bruslju, 28. februarja 2008

Labels: 11
15